Nikotiinipatjade maaletooja Puks aga arvutas, et musta turu maht võis enne tubakavaba kauba turule tulekut olla umbes 2 miljonit eurot – ametnike hinnangul on Eestis küll umbes 30 000 snusitarbijat, ent Puksi arvates on see tegelikkuses ilmselt kaks-kolm korda suurem. “Julgen arvata, et riik on pelgalt selle paari-kolme nädalaga teeninud ligi 100 tuhat eurot maksutulu,“ rääkis ta.

Palju kaup maksab?

Kui palju kaup aga poes maksab? Vapista valikus on kuus eri maitse ja kangusega Lyfti toodet, ühe paki hind on 7,90 eurot, igas pakis 24 padjakest. Näiteks eriti kangeks hinnatud LYFT Winter Chill X-Strong patjades on nikotiini 16 milligrammi grammi kohta.

Foxtrot Uniformi maale toodud 16-milligrammine Paz Ice Cool ja 12-milligrammine White Fox olid samuti veel paar nädalat tagasi Vapistas müügil, ent on sealt nüüdseks kadunud – ilmselt on maaletoojad otsustanud keskenduda just jaeärile. Siis oli Pazi hind 6,90 eurot (25 padjakest karbis), White Foxi oma aga 7,90 eurot (karbis 20 padjakest).

Nicorexi valikus on 16-milligrammine BLCK Spearmint, 23-milligrammine KILLA Cold Mint Extreme ning kangemat sorti PABLO Ice Cold, kus nikotiini 35 milligrammi grammis. Kõigi kolme toote puhul on ühes karbis 20 padjakest, BLCK-i ja KILLA karbi hind on 5,50 eurot, PABLO puhul 5,99 eurot.

Võrdluseks olgu öeldud, et mustal turul ulatub karbi tubakasnusi hind üldiselt 4,50 kuni 5 euroni, olenevalt ostetavast kogusest. Hinnavahe pole tegelikult odavama legaalse kaubaga võrreldes seega väga suur, kui arvestada, et poesnusi müüjad on kauba pealt maksnud ka aktsiisi ning käituvad seaduslikult. Mustal turul müüjat võivad aga ees oodata väga karmid karistused, ostja sõltub aga täielikult müüjast.